'"Niðurstaðan markar ákveðin tímamót"'
Árni M. Mathiesen sjávarútvegsráðherra segir niðurstöðu Hæstaréttar í Vatneyrarmálinu mjög skýra og að hún marki ákveðin tímamót. "Þessi niðurstaða er þess eðlis að það er ekki neinn vafi lengur um fiskveiðistefnuna. Það er búið að draga að vissu leyti línu á milli hlutverks löggjafans og hlutverks dómsvaldsins í málum sem snerta mat á efnahagslegum þáttum. Þar af leiðandi er þetta jafnvel tímamótadómur," sagði Árni. "Löggjafinn mat það svo að það væri málefnalegt að byggja á veiðireynslu þegar kvótakerfinu var komið á. Dómsvaldið dregur þetta mat ekki í efa, að varanlegar veiðiheimildir og framsal veiðiheimilda séu efnahagslega hagkvæmasta kerfið. Síðan er settur rammi um það hvernig löggjafinn getur hugsanlega breytt fiskveiðistjórnununni í framtíðinni. Það er mjög gott fyrir löggjafarvaldið að hafa leiðbeiningar um það." Árni sagði að niðurstöður dómsins væru í samræmi við það sem hann hefði búist við. "Hefðin hefur verið sú, að þegar um efnahagslega þætti hefur verið að ræða hafa dómarar farið mjög varlega í að endurskoða mat löggjafans. Þessi dómur tekur af skarið um það, að þegar fiskveiðistjórnunarlöggjöfin var sett var byggt á málefnalegum forsendum og jafnræðisreglunnar gætt. Þar af leiðandi er þetta í samræmi við það sem ég hefur áður sagt. Auðvitað veit maður aldrei fyrirfram hver niðurstaða dóms verður, en mér fannst vera líkur til þess að dómi héraðsdóms Vestfjarða yrði hnekkt, á þeim forsendum sem meirihluti Hæstaréttar byggir á. Ég er því mjög ánægður með þessa niðurstöðu," sagði sjávarútvegsráðherra. Hann sagði ljóst að löggjöfin um fiskveiðstjórnun eins og hún er í dag stæðist stjórnarskrána. "Við getum því haldið áfram með okkar vinnu í þeirri endurskoðun sem er í gangi. Allri óvissu um stjórnskipunarlegt gildi löggjafans hefur verið eytt."
Árni M. Mathiesen sjávarútvegsráðherra segir niðurstöðu Hæstaréttar í Vatneyrarmálinu mjög skýra og að hún marki ákveðin tímamót.
"Þessi niðurstaða er þess eðlis að það er ekki neinn vafi lengur um fiskveiðistefnuna".
Árni sagði að niðurstöður dómsins væru í samræmi við það sem hann hefði búist við.
Hann sagði ljóst að löggjöfin um fiskveiðstjórnun eins og hún er í dag stæðist stjórnarskrána.